“Polisiemanne” beroof Houtbaai-juwelierswinkelArgieffoto Die Wes-Kaapse polisie is op soek na ŉ groep gewapende rowers, waarvan sommige in polisieuniforms geklee was, wat ŉ juwelierswinkel in Houtbaai beroof het. “Vyf verdagtes, waarvan drie polisieuniforms gedra het, het die juwelierswinkel Vrydagmiddag beroof,” het lt.kol. André Traut Saterdag gesê. Die “polisiebeamptes” het glo gemaak asof hulle ŉ saak ondersoek. ŉ Skoot is tydens die rooftog afgevuur, maar niemand is gewond nie. Die groep het daarna met gesteelde juwele van die toneel gevlug. Dit is nog nie bekend wat alles gesteel is, of wat die waarde daarvan is nie. Die polisie ondersoek die rooftog. Niemand is nog in verband met die voorval in hegtenis geneem nie.